CELEX: 32016R0015
Language: el
Date: 2016-01-07 00:00:00
Title: Εκτελεστικός κανονισμός (ΕΕ) 2016/15 της Επιτροπής, της 7ης Ιανουαρίου 2016, για την έγκριση του προγράμματος ελέγχου της πρώην Γιουγκοσλαβικής Δημοκρατίας της Μακεδονίας για την ανίχνευση σαλμονέλας στις όρνιθες ωοπαραγωγής και για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση της πρώην Γιουγκοσλαβικής Δημοκρατίας της Μακεδονίας στον κατάλογο των τρίτων χωρών από τις οποίες μπορούν να εισάγονται τα επιτραπέζια αυγά στην Ένωση (Κείμενο που παρουσιάζει ενδιαφέρον για τον ΕΟΧ)

8.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 5/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/15 ΤΗΣ ΕΠΙΤΡΟΠΉΣ
   της 7ης Ιανουαρίου 2016
   για την έγκριση του προγράμματος ελέγχου της πρώην Γιουγκοσλαβικής Δημοκρατίας της Μακεδονίας για την ανίχνευση σαλμονέλας στις όρνιθες ωοπαραγωγής και για την τροποποίηση του παραρτήματος I του κανονισμού (ΕΚ) αριθ. 798/2008 όσον αφορά την καταχώριση της πρώην Γιουγκοσλαβικής Δημοκρατίας της Μακεδονίας στον κατάλογο των τρίτων χωρών από τις οποίες μπορούν να εισάγονται τα επιτραπέζια αυγά στην Ένωση
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το σημείο 1 πρώτο εδάφιο του άρθρου 8, τα σημεία 3 και 4 του άρθρου 8, το άρθρο 9 παράγραφος 2 στοιχείο β) και το άρθρο 9 παράγραφος 4,
   Έχοντας υπόψη τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (2), και ιδίως το άρθρο 10 παράγραφος 2,
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (3), και ιδίως το άρθρο 11 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 798/2008 της Επιτροπής (4) προβλέπει ότι τα πουλερικά και το κρέας πουλερικών («τα βασικά προϊόντα») μπορούν να εισάγονται στην Ένωση και να διαμετακομίζονται μέσω αυτής μόνο από τις τρίτες χώρες, εδάφη, ζώνες ή διαμερίσματα που απαριθμούνται στις στήλες 1 και 3 του πίνακα του μέρους 1 του παραρτήματος I του εν λόγω κανονισμού.
            
         
               (2)
            
            
               Ο κανονισμός (ΕΚ) αριθ. 798/2008 καθορίζει επίσης τις απαιτήσεις κτηνιατρικής πιστοποίησης για τα εν λόγω βασικά προϊόντα. Οι απαιτήσεις αυτές λαμβάνουν υπόψη εάν απαιτούνται ή όχι ειδικοί όροι εξαιτίας της κατάστασης των εν λόγω τρίτων χωρών, εδαφών, ζωνών ή διαμερισμάτων ως προς τις νόσους. Οι ειδικοί αυτοί όροι καθώς επίσης και τα υποδείγματα κτηνιατρικών πιστοποιητικών που απαιτείται να συνοδεύουν τις εισαγωγές αυτών των βασικών προϊόντων παρατίθενται στο μέρος 2 του παραρτήματος I του εν λόγω κανονισμού.
            
         
               (3)
            
            
               Ο κανονισμός (ΕΚ) αριθ. 2160/2003 προβλέπει κανόνες για τον έλεγχο της σαλμονέλας σε διαφόρους πληθυσμούς πουλερικών στην Ένωση. Ο εν λόγω κανονισμός προβλέπει ότι η εγγραφή ή η διατήρηση στους καταλόγους τρίτων χωρών από τις οποίες, όπως προβλέπεται από τη νομοθεσία της Ένωσης για το σχετικό είδος ή κατηγορία, τα κράτη μέλη επιτρέπεται να εισάγουν επιτραπέζια αυγά από πουλερικά που καλύπτονται από τον εν λόγω κανονισμό, υπόκειται στην υποβολή, από την ενδιαφερόμενη τρίτη χώρα στην Επιτροπή, προγράμματος ελέγχου της σαλμονέλας με εγγυήσεις ισοδύναμες με αυτές που περιλαμβάνονται στα εθνικά προγράμματα ελέγχου της σαλμονέλας στα κράτη μέλη. Ως προς αυτό, σχετικές εγγυήσεις και πληροφορίες περιλαμβάνονται επίσης στα σχετικά υποδείγματα κτηνιατρικών πιστοποιητικών για τα βασικά προϊόντα που αναφέρονται στο παράρτημα I μέρος 2 του κανονισμού (ΕΚ) αριθ. 798/2008.
            
         
               (4)
            
            
               Η πρώην Γιουγκοσλαβική Δημοκρατία της Μακεδονίας (5) έχει υποβάλει αίτηση για την έγκριση εισαγωγών αυγών για ανθρώπινη κατανάλωση και κρέατος πουλερικών στην Ένωση. Η Επιτροπή έχει αξιολογήσει θετικά τις υποβληθείσες πληροφορίες αναφορικά με τους όρους υγειονομικού ελέγχου στην εν λόγω τρίτη χώρα που απαιτούνται για την εισαγωγή και τη διαμετακόμιση των βασικών αυτών προϊόντων. Οι απαιτήσεις υγειονομικού ελέγχου για τις εισαγωγές νωπού κρέατος πουλερικών στην Ένωση είναι πιο αυστηρές από εκείνες που ισχύουν για τα αυγά για κατανάλωση από τον άνθρωπο λόγω της πιθανής αύξησης του κινδύνου μετάδοσης ασθενειών που συνδέονται με το εν λόγω προϊόν. Ο έλεγχος από το Γραφείο Τροφίμων και Κτηνιατρικών Θεμάτων έχει προγραμματιστεί για το 2016 προκειμένου να αξιολογηθεί πλήρως η υγειονομική κατάσταση των πουλερικών και οι όροι για την εισαγωγή κρέατος πουλερικών. Εν αναμονή του εν λόγω ελέγχου, είναι σκόπιμο να περιοριστεί η άδεια εισαγωγής στην Ένωση επιτραπέζιων αυγών για κατανάλωση από τον άνθρωπο.
            
         
               (5)
            
            
               Η πρώην Γιουγκοσλαβική Δημοκρατία της Μακεδονίας υπέβαλε στην Επιτροπή τα προγράμματά της για τον έλεγχο της σαλμονέλας σε σμήνη ωοπαραγωγής του είδους Gallus gallus. Κρίθηκε ότι το εν λόγω πρόγραμμα παρέχει εγγυήσεις ισοδύναμες με εκείνες που προβλέπονται στον κανονισμό (ΕΚ) αριθ. 2160/2003 και, συνεπώς, θα πρέπει να εγκριθεί.
            
         
               (6)
            
            
               Η πρώην Γιουγκοσλαβική Δημοκρατία της Μακεδονίας περιλαμβάνεται στην απόφαση 2011/163/ΕΕ της Επιτροπής (6) και έχει ένα εγκεκριμένο σχέδιο επιτήρησης καταλοίπων για τα αυγά.
            
         
               (7)
            
            
               Ως συνέπεια της ισοδυναμίας με το πρόγραμμα ελέγχου της σαλμονέλας, οι εισαγωγές επιτραπέζιων αυγών από την πρώην Γιουγκοσλαβική Δημοκρατία της Μακεδονίας θα πρέπει να εγκριθούν. Η καταχώριση της πρώην Γιουγκοσλαβικής Δημοκρατίας της Μακεδονίας στο μέρος 1 του παραρτήματος I του κανονισμού (ΕΚ) αριθ. 798/2008 θα πρέπει, συνεπώς, να τροποποιηθεί αναλόγως.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Έγκριση του προγράμματος ελέγχου
   Το πρόγραμμα ελέγχου που υποβλήθηκε από την πρώην Γιουγκοσλαβική Δημοκρατία της Μακεδονίας, σύμφωνα με το άρθρο 10 παράγραφος 1 του κανονισμού (ΕΚ) αριθ. 2160/2003, εγκρίνεται όσον αφορά τη σαλμονέλα σε όλα τα σμήνη ωοπαραγωγής του είδους Gallus gallus.
   Άρθρο 2
   Τροποποίηση του κανονισμού (ΕΚ) αριθ. 798/2008
   Η καταχώριση της πρώην Γιουγκοσλαβικής Δημοκρατίας της Μακεδονίας στο μέρος 1 του παραρτήματος I του κανονισμού (ΕΚ) αριθ. 798/2008 τροποποιείται σύμφωνα με το παράρτημα του παρόντος κανονισμού.
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Ιανουαρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 18 της 23.1.2003, σ. 11.
   
      (2)  ΕΕ L 325 της 12.12.2003, σ. 1.
   
      (3)  ΕΕ L 139 της 30.4.2004, σ. 206.
   
      (4)  Κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομισθούν μέσω της Κοινότητας πουλερικά και κρέας πουλερικών και για καθορισμό των απαιτήσεων κτηνιατρικής πιστοποίησης (ΕΕ L 226 της 23.8.2008, σ. 1).
   
      (5)  Πρώην Γιουγκοσλαβική Δημοκρατία της Μακεδονίας· προσωρινός κωδικός που δεν προδικάζει κατ' ουδένα τρόπο την οριστική ονομασία της χώρας, η οποία θα δοθεί μετά τη λήξη των διαπραγματεύσεων που διεξάγονται επί του παρόντος στα Ηνωμένα Έθνη.
   
      (6)  Απόφαση 2011/163/ΕΕ της Επιτροπής, της 16ης Μαρτίου 2011, για την έγκριση σχεδίων που υποβλήθηκαν από τρίτες χώρες σύμφωνα με το άρθρο 29 της οδηγίας 96/23/ΕΚ του Συμβουλίου (ΕΕ L 70 της 17.3.2011, σ. 40).
   
      ΠΑΡΑΡΤΗΜΑ
      Στο μέρος 1 του παραρτήματος I του κανονισμού (ΕΚ) αριθ. 798/2008, η καταχώριση για την πρώην Γιουγκοσλαβική Δημοκρατία της Μακεδονίας αντικαθίσταται από το ακόλουθο κείμενο:
      
         
                     Κωδικός ISO και ονομασία της τρίτης χώρας ή εδάφους
                  
                  
                     Κωδικός τρίτης χώρας, εδάφους, ζώνης ή διαμερίσματος
                  
                  
                     Περιγραφή της τρίτης χώρας, εδάφους, ζώνης ή διαμερίσματος
                  
                  
                     Κτηνιατρικό πιστοποιητικό
                  
                  
                     Ειδικοί όροι
                  
                  
                     Ειδικοί όροι
                  
                  
                     Καθεστώς επιτήρησης της γρίπης των πτηνών
                  
                  
                     Καθεστώς εμβολιασμού κατά της γρίπης των πτηνών
                  
                  
                     Καθεστώς ελέγχου της σαλμονέλας
                  
               
                     Υπόδειγμα(-τα)
                  
                  
                     Συμπληρωματικές εγγυήσεις
                  
                  
                     Ημερομηνία λήξης (1)
                  
                  
                     Ημερομηνία έναρξης (2)
                  
               
                     1
                  
                  
                     2
                  
                  
                     3
                  
                  
                     4
                  
                  
                     5
                  
                  
                     6
                  
                  
                     6A
                  
                  
                     6B
                  
                  
                     7
                  
                  
                     8
                  
                  
                     9
                  
               
                     «MK — Πρώην Γιουγκοσλαβική Δημοκρατία της Μακεδονίας (4)
                  
                  
                     MK-0 (4)
                  
                  
                     Ολόκληρη η χώρα
                  
                  
                     E, EP»